รายงานจากคณะกรรมการตรวจสอบ

คณะกรรมการตรวจสอบได้ปฏิบัติหน้าที่และความรับผิดชอบที่ได้รับมอบหมายจากคณะกรรมการบริษัทฯ
ที่สำคัญ ได้แก่ การกำกับดูแลตามข้อบังคับว่าด้วยคณะกรรมการตรวจสอบ
รวมทั้งปฏิบัติตามหลักบรรษัทภิบาลและจรรยาบรรณในรอบปี 2546 สรุปเรื่องสำคัญได้ ดังนี้

1. กำกับดูแลการดำเนินงานของบริษัทและบริษัทย่อย ตามหลักการบรรษัทภิบาลที่ดี
ได้มีการกำหนดจรรยาบรรณของบริษัทและบริษัทย่อย ได้แก่ บริษัท เอ็น.ที.เอส.สตีลกรุ๊ป จำกัด
(มหาชน) บริษัทเหล็กสยาม(2001) จำกัด และบริษัทเหล็กก่อสร้างสยาม จำกัด
เพื่อใช้เป็นแนวทางการดำเนินธุรกิจ ซึ่งประกอบไปด้วยอุดมการณ์ของบริษัท
จริยธรรมในการประกอบธุรกิจ และข้อพึงประพฤติปฏิบัติของพนักงาน

2. การกำกับดูแลและสอบทานงบการเงินรายไตรมาสและงบการเงิน ประจำปี 2546 ของบริษัท
และบริษัทย่อย
ได้กำกับดูแลและสอบทานให้การจัดทำงบการเงินตามมาตรฐานบัญชีที่กำหนดในพระราชบัญญัติการบัญชี
และประกาศของคณะกรรมการกำกับหลักทรัพย์และตลาดหลักทรัพย์ (ก.ล.ต.) และ
ตลาดหลักทรัพย์แห่งประเทศไทย (ตลท.)
และมีการเปิดเผยข้อมูลในงบการเงินอย่างเพียงพอและทันเวลา
รวมทั้งได้รับคำชี้แจงจากผู้สอบบัญชีจนเป็นที่พอใจ

3. การกำกับดูแลการบริหารความเสี่ยง
ได้กำกับดูแลให้บริษัทและบริษัทย่อยให้มีการบริหารความเสี่ยงตามหลักการสากลโดยมีการกำหนดปัจจัยเสี่ยง
โอกาสที่จะเกิดความเสี่ยง ผลกระทบจากความเสี่ยงดังกล่าว
และได้กำหนดกลยุทธ์ในการจัดการความเสี่ยง
เพื่อลดความเสี่ยงให้มีผลกระทบต่อองค์กรในระดับที่ยอมรับได้ ในรอบระยะเวลาบัญชี ปี 2546
ยังไม่มีความเสี่ยงที่เป็นสาระสำคัญ

4. การประเมินระบบการควบคุมภายในของบริษัทและบริษัทย่อย
ได้ปรับปรุงระบบการควบคุมภายในที่เกี่ยวข้องกับการดำเนินธุรกิจให้มีประสิทธิผลทันต่อการเปลี่ยนแปลงของสภาพเศรษฐกิจ
ผลการประเมินระบบการควบคุมภายในสอดคล้องกับความเห็นของผู้สอบบัญชีที่ได้ให้ความเห็นทุกไตรมาสและประจำปี
ว่า ไม่พบประเด็นปัญหาหรือข้อบกพร่องที่เป็นสาระสำคัญ

5. การกำกับดูแลงานตรวจสอบภายใน
สอบทานงานตรวจสอบภายในตามแผนงานที่ได้รับอนุมัติแล้วทุกไตรมาส
รวมทั้งทบทวนนโยบายและแผนงานกลางปีให้สอดคล้องกับการดำเนินธุรกิจมากขึ้น
สรุปผลการตรวจสอบเพื่อใช้กำหนดแนวทางแก้ไขปัญหาอย่างมีประสิทธิภาพ
การตรวจสอบแต่ละหัวข้อดังกล่าวจะมีรายละเอียดประเด็นปัญหาที่ตรวจพบ ความเห็นของผู้ตรวจสอบ
และแนวปฏิบัติเพื่อแก้ไขปัญหา
โดยกำหนดวิธีการแก้ไขและเวลาที่จะแล้วเสร็จไว้เพื่อให้มีการติดตามผลอย่างรวดเร็วและเป็นประโยชน์จริง

อนึ่ง คณะกรรมการตรวจสอบได้พิจารณาและให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งนายวิเชียร ธรรมตระกูล หรือนายพิศิษฐ์ ชีวะเรืองโรจน์
แห่งบริษัทเคพีเอ็มจี ภูมิไชย สอบบัญชี จำกัด เป็นผู้สอบบัญชี ประจำปี 2547

ในนามคณะกรรมการตรวจสอบ

(นายเกรียง เกียรติเฟื่องฟู)

ประธานคณะกรรมการตรวจสอบ

รายงานของผู้สอบบัญชีรับอนุญาต

เสนอ ผู้ถือหุ้นบริษัท มิลเลนเนียม สตีล จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม 2546 และงบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันที่ 31
ธันวาคม 2546 ของบริษัท มิลเลนเนียม สตีล จำกัด (มหาชน) และบริษัทย่อย
และได้ตรวจสอบงบดุล ณ วันที่ 31 ธันวาคม 2546 และงบกำไรขาดทุน
งบแสดงการเปลี่ยนแปลงส่วนของผู้ถือหุ้นและงบกระแสเงินสดสำหรับปีสิ้นสุดวันที่ 31 ธันวาคม 2546
ของบริษัท มิลเลนเนียม สตีล จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
งบการเงินรวมของบริษัท มิลเลนเนียม สตีล จำกัด (มหาชน)
และบริษัทย่อยและงบการเงินของบริษัท มิลเลนเนียม สตีล จำกัด (มหาชน)
สำหรับรอบระยะเวลาบัญชีตั้งแต่วันที่ 12 กรกฎาคม 2545 (วันจัดตั้งบริษัท) ถึงวันที่ 31 ธันวาคม
2545
ที่นำมาแสดงเปรียบเทียบตรวจสอบโดยผู้สอบบัญชีอื่นและได้แสดงความเห็นอย่างไม่มีเงื่อนไขตามรายงานลงวันที่
21 กุมภาพันธ์ 2546
อย่างไรก็ตามในรายงานของผู้สอบบัญชีดังกล่าวได้ให้สังเกตภาระผูกพันและหนี้สินที่อาจเกิดขึ้นในภายหน้าจากการควบรวมกิจการระหว่างบริษัทเหล็กสยาม
(2001) จำกัด บริษัท เหล็กก่อสร้างสยาม จำกัด และบริษัท เอ็น.ที.เอส สตีลกรุ๊ป จำกัด
(มหาชน)

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2546
และผลการดำเนินงานและกระแสเงินสดสำหรับปีสิ้นสุดวันที่ 31 ธันวาคม 2546 ของบริษัท
มิลเลนเนียม สตีล จำกัด (มหาชน) และ บริษัทย่อย และของบริษัท มิลเลนเนียม สตีล จำกัด
(มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิได้เป็นการแสดงความเห็นอย่างมีเงื่อนไข
ข้าพเจ้าขอให้สังเกตหมายเหตุประกอบงบการเงินข้อ 22 บริษัท
มีภาระผูกพันและหนี้สินที่อาจเกิดขึ้นในภายหน้าจากการควบรวมกิจการระหว่าง บริษัท เหล็กสยาม
(2001) จำกัด บริษัท เหล็กก่อสร้างสยาม จำกัด และบริษัท เอ็น.ที.เอส. สตีลกรุ๊ป จำกัด
(มหาชน)

(นายพิศิษฐ์ ชีวะเรืองโรจน์)

ผู้สอบบัญชีรับอนุญาต

เลขทะเบียน 2803

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

23 มกราคม 2547